b'\n_START_ARTICLE_\nDaytonski sporazum\n_START_PARAGRAPH_\nDaytonski sporazum je mirovni sporazum, ki so ga sprte strani z ozemlja biv\xc5\xa1e SFRJ novembra 1995 podpisale v ameri\xc5\xa1kem mestu Dayton v zvezni dr\xc5\xbeavi Ohio, ter z njim kon\xc4\x8dale vojno v Bosni in Hercegovini ter odlo\xc4\x8dile o njeni prihodnosti._NEWLINE_Od prvega do 21. novembra 1995 so bila v ameri\xc5\xa1kem mestu Dayton pogajanja o prihodnosti Bosne in Hercegovine in o kon\xc4\x8danju vojne. Pogajanja so sledila uspehom Armade BiH, ki je konec leta 1995 osvobodila veliki del dr\xc5\xbeavnega ozemlja. Prav v trenutku, ko je bilo jasno, da bo Armada BiH osvobodila celotno ozemlje in pregnala agresorske sile s podro\xc4\x8dja dr\xc5\xbeave, je ukrepal Zahod in je za\xc4\x8del z resnimi pogajanji o zaklju\xc4\x8dku vojne, ki je trajala \xc5\xbee skoraj polna \xc5\xa1tiri leta._NEWLINE_Dokon\xc4\x8dno razli\xc4\x8dico sporazuma so predstavniki vpletenih strani in pri\xc4\x8de formalno podpisali 14. decembra 1995 v Parizu. Poleg bosansko-hercegovskega predsednika Izetbegovi\xc4\x87a, hrva\xc5\xa1kega predsednik Tu\xc4\x91mana in srbskega predsednika Milo\xc5\xa1evi\xc4\x87a, ki je sporazum podpisal v imenu Zvezne republike Jugoslavije, so za uveljavitev dogovora s svojim podpisom jam\xc4\x8dili \xc5\xa1e ameri\xc5\xa1ki in francoski predsednik Clinton in Chirac, britanski, \xc5\xa1panski in ruski premierji Major, Gonzalez in \xc4\x8cernomirdin, ter nem\xc5\xa1ki kancler Kohl.'